Bratislava 4. apríla 2019 (HSP/Extra plus/Foto:Extra plus)
Vydavateľstvo Mayer media v týchto dňoch vydalo publikáciu radikálneho filozofa a politológa Ľuboša Blahu #100 NAJLEPŠÍCH STATUSOV ĽUBOŠA BLAHU. Je označovaný za najľavicovejšieho politika na Slovensku, ktorý má len štyridsať rokov. Hlási sa k hodnotám socializmu, národnej suverenity a mieru. Často útočí na USA a EÚ. Kritizuje globalizáciu, liberalizmus, kapitalizmus a rusofóbiu. Korporátne médiá ho nálepkujú ako komunistu, extrémistu, marxistu či ruského agenta
Jeho kniha sa ani nestihla poriadne ohriať na pultoch kníhkupectiev a prišla zo strany Martinusu priam politická reakcia. Publikáciu Ľuboša Blahu #STO NAJLEPŠÍCH STATUSOV Ľuboša Blahu zaradil Martinus na index. Síce ju dali do predaja, ale s upozornením, že je kontroverzná a že výťažok z predaja pôjde na Slovenskú debatnú asociáciu.
Slovenská debatná asociácia je, mimochodom, tá mimovládka, ktorú vytvorila Nadácia otvorenej spoločnosti a ktorá vyprodukovala taký skvost liberálnej tolerancie, ako je Emil Hodál, študent, ktorý chcel strieľať chudobných ľudí. To len na pripomenutie. Martinus svoje rozhodnutie bližšie vysvetľuje takto: "V Martinuse si nadovšetko vážime slobodu, demokraciu a ľudský život. Niekedy natrafíme na knihy, ktoré na niektorú z týchto hodnôt vážne útočia." Ľuboš Blaha na tieto slová zareagoval, že tento útok je už na trestné oznámenie a poradí sa so svojimi právnikmi.
Obhajoba mieru zakázaná
"V mojej knihe nijakým spôsobom neútočím na slobodu, naopak, kritizujem propagandistické zneužívanie tohto pojmu liberálmi. To isté platí pre demokraciu – vždy som obhajoval čo najviac priamej demokracie a ekonomickú demokraciu, čiže právo zamestnancov riadiť fabriky, v ktorých pracujú. Kritizujem oligarchickú podstatu súčasnej demokracie. A v čom, preboha, moja kniha útočí na ľudský život?! Tým, že obhajujem mier a kritizujem americké vojny?! Toto onálepkovanie mojej knihy je nielen politicky subjektívne, hlúpe a drzé, ale navyše aj právne pochybné, pretože Martinus ma vlastne krivo obvinil z toho, že vážne útočím na ľudský život či slobodu! Pri knihe Zomri by ste márne hľadali varovanie, že je kniha kontroverzná," zareagoval Blaha.
Martinus takto postupuje pri každej politickej knihe. Najmä pri tých, kde je viac expresívnosti či vyhranenosti. "Schválne som si pozrel, či takýto oznam svieti aj pri knižke Keep Calm and Zomri, ktorá šíri tú najsurovejšiu politickú nenávisť a ten najhnusnejší pubertálny výsmech pod slnkom. A neuveríte – nie je tam žiaden takýto oznam. Nič. Knižka je vraj čistá ako Biblia. Ja len, že knihu uvádza Martinus týmito slovami: 'Vytáčajú nás idioti, chrapúni a prako**ti.' A toto je, prosím pekne, tá milá, slušná, tolerantná a nekontroverzná literatúra, zatiaľ čo Blahova kniha 'vážne útočí na slobodu, demokraciu a ľudský život'."
Martinus – kníhkupectvo alebo liberálna politická strana?
"Kníhkupectvo je priestor, kde sa predávajú knihy. A nie priestor na šírenie slniečkarskych ideológií. Ak chce Martinus vstúpiť do politiky, nech sa páči, nech si založia stranu. Ale ak predávajú knihy, tak nech takto neurážajú autorov, s ktorými nesúhlasia, a čitateľov, ktorí majú iný názor ako oni. Lebo práve o tom je tolerancia a sloboda. Môžeme sa na tom smiať, že mi robia reklamu. A že mojej knihe to len pomôže. Áno, robia. A áno, pomôže. Ale o to tu teraz nejde. Toto je vážna vec: oni takto nepriamo cenzurujú ľavicové knihy a propagujú liberálny odpad. Vraj kníhkupectvo. A ešte aj podporujú tých, čo by nás najradšej strieľali. Slovenská debatná asociácia. Perfektné. Naozaj, perfektné. Asi aby mal Emil čím páliť, však? Liberálny teror naberá na obrátkach. A my to musíme zastaviť. Lebo raz skončíme v koncentrákoch. Aj v minulosti najskôr pálili knihy a potom ľudí," skonštatoval Ľuboš Blaha.
Preto vám odporúčame, aby ste si knihu Ľuboša Blahu kúpili v inom obchode a nepodporovali cez nákup v Martinuse mimovládky vychovávajúce liberálnych fanatikov.
Kto má záujem knihu si môže objednať TU